កម្ពុជា​បង្កើន​ប្រសិទ្ធភាព​ច្បាប់​ប្រឆាំង​នឹង​ការ​លាង​លុយ​កខ្វក់
សេចក្តី​ព្រាងច្បាប់​ស្តីពី​ការ​ប្រឆាំង​ការ​សម្អាត​ប្រាក់​និង​ហិរញ្ញប្បទាន​ភេវកម្ម​ត្រូវ​បាន​អនុម័ត​ចាប់​តាំង​ពី​ឆ្នាំ​២០០៧​មក​ម្ល៉េះ​ក៏​ប៉ុន្តែ​រដ្ឋាភិបាល​បាន​ស្នើ​វិសោធនកម្ម​​មាត្រា​មួយ​ចំនួន។
រាជធានីភ្នំពេញ — រដ្ឋសភានៃប្រទេសកម្ពុជាកាលពីព្រឹកថ្ងៃពុធនេះបានអនុម័តវិសោធនកម្មច្បាប់ស្តីពីការប្រឆាំងការសម្អាតប្រាក់និងហិរញ្ញប្បទានភេវកម្មដោយសំឡេងគាំទ្រយ៉ាងលើសលប់ដែលចូលរួមដោយគណបក្សប្រឆាំង។ សំឡេងនៃការសម្រេចយល់ព្រមលើការធ្វើវិសោធនកម្មមាត្រា ៣ ២៩ និង៣០ មានសំឡេង ៨៣ លើ ៨៩។ សេចក្តីព្រាងច្បាប់ស្តីពីការប្រឆាំងការសម្អាតប្រាក់និងហិរញ្ញប្បទានភេវកម្មត្រូវបានអនុម័តចាប់តាំងពីឆ្នាំ២០០៧មកម្ល៉េះក៏ប៉ុន្តែរដ្ឋាភិបាលបានស្នើវិសោធនកម្មច្បាប់នេះត្រង់មាត្រា ៣ មាត្រា ២៩ និងមាត្រា៣។ មាត្រាទាំងអស់នោះត្រូវបានសមាជិកសភាបញ្ជាក់ថាមានចំណុចខ្វះខាតមួយចំនួនដែលត្រូវការធ្វើការកែលម្អបន្ថែម។ ខ្លឹមសារសំខាន់នៃការធ្វើវិសោធនកម្មនេះគឺផ្តោតសំខាន់លើនិយមន័យនៃពាក្យបច្ចេកទេស ការបន្ថែមច្បាប់ក្រមព្រហ្មទណ្ឌ ការរឹបអូសទ្រព្យសម្បត្តិដែលបានមកពីអំពើទុច្ចរិតនិងស្នើឱ្យមានការអនុវត្តច្បាប់នេះជាបន្ទាន់។ លោក ជាម យៀប ប្រធានគណៈកម្មការសេដ្ឋកិច្ច ហិរញ្ញវត្ថុ ធនាគារ និងសវនកម្មនៃរដ្ឋសភា មានប្រសាសន៍ថា ភាពចន្លោះប្រហោងនៃច្បាប់នេះបានធ្វើឲ្យអ្នកប្រព្រឹត្តល្មើសកេងយកផលចំណេញ។ «យើងឃើញថានៅមានខ្វះចន្លោះ។ នៅមិនទាន់ពេញលេញ។ ជាហេតុធ្វើឱ្យចៅក្រមមួយចំនួនកាត់ក្តី អាចយកទៅធ្វើអាជីវកម្មផ្សេង»។ លោកជា ចាន់តូ អគ្គទេសាភិបាលធនាគារជាតិនៃកម្ពុជានិងជាអ្នកតំណាងរដ្ឋាភិបាលកម្ពុជាបានឱ្យដឹងថាការធ្វើវិសោធនកម្មលើច្បាប់ស្តីពីការប្រឆាំងការសម្អាតប្រាក់និងហិរញ្ញប្បទាន នឹងបង្កើនទំនុកចិត្តរបស់វិនិយោគទុនបរទេសហើយវាក៏ជាការរួមចំណែកប្រឆាំងភេរវកម្មសាកលរបស់កម្ពុជាដែរ។ លោកជា ចាន់តូបញ្ជាក់បន្ថែមថា៖ «សម្រាប់លើកមុខមាត់ប្រទេសកម្ពុជាក្នុងឆាកអន្តរជាតិជាពិសេសធ្វើឱ្យប្រទេសកម្ពុជាយើងជាកន្លែងស្អាតស្អំនិងបង្កើនទំនុកចិត្តវិយោគទុនពីបរទេស»។ សមាជិករដ្ឋសភាមកពីគណបក្សជំទាស់គឺលោក យឹម សុវណ្ណមានប្រសាសន៍ថាជារៀងរាល់ឆ្នាំមានប្រាក់ប្រហែលជាង១.០០០លានដុល្លារស្ថិតក្នុងបរិបទនៃការលាងលុយងងឹតក្នុងប្រទេសកម្ពុជា។ «ដូច្នោះហើយមានតែក្រុមហ៊ុនពីបីមកពីប្រទេសចិននិងវៀតណាមដែលមករកស៊ីនៅកម្ពុជា។ ស្គាល់មន្ត្រីនោះស្គាល់មន្ត្រីនោះចឹងទៅក៏សូកប៉ាន់ចឹងទៅហើយក៏ចេះតែរស់ចឹងទៅ។ រីឯក្រុមហ៊ុនដែលធំៗគេរកស៊ីត្រឹមត្រូវហ្នឹងគឺថាអត់ទាន់មានមករកស៊ីច្រើនទេ។ មានដែរតែពីបីប៉ុណ្ណឹង។ ពីព្រោះថាគាត់អត់ហ៊ានមកប្រព្រឹត្តអំពើពុករលួយនៅកម្ពុជា។ អីចឹងច្បាប់មានហើយល្អហើយតែការអនុវត្តគឺថាអត់មានប្រសិទ្ធភាពទេ»។ សេចក្តីព្រាងច្បាប់ស្តីពីការប្រឆាំងការសម្អាតប្រាក់ និងហិរញ្ញប្បទានភេរវកម្មមាន៧ ជំពូក និង ៣៣មាត្រា។ កម្ពុជាគឺជាសមាជិកនៃក្រុមប្រទេសអាស៊ីប៉ាស៊ីហិ្វកប្រឆាំងនឹងការសម្អាតប្រាក់កខ្វក់ Asia Pacific Group on Money Laundering ចាប់តាំងពីឆ្នាំ២០០៤មកម្ល៉េះ៕